Vyhlásenie
Ministerstva práce, sociálnych vecí a rodiny Slovenskej republiky

Návrh zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony sa predkladá s rozpormi

s Asociáciou zamestnávateľských zväzov a združení Slovenskej republiky a Republikovou úniou zamestnávateľov, ktoré nesúhlasia
-	s definíciou zastretého právneho úkonu dočasného pridelenia (čl. I bod 5 § 58 ods. 2),
-	s povinnosťou agentúry dočasného zamestnávania pri uzatváraní pracovného pomeru na určitú dobu s dočasne prideľovaným zamestnancom určiť dobu trvania tohto pracovného pomeru dátumom jeho skončenia (teda nie napr. vznikom nejakej udalosti) (čl. I bod 6),
-	s povinnosťou užívateľského zamestnávateľa doplatiť dočasne pridelenému zamestnancovi čistú mzdu na porovnateľnú úroveň s kmeňovým zamestnancom, ak túto mzdu neposkytla agentúra dočasného zamestnávania (čl. I bod 9),
-	s povinnosťou agentúry dočasného zamestnávania poskytnúť užívateľskému zamestnávateľovi údaje, ktoré sú potrebné na to, aby užívateľský zamestnávateľ mohol skontrolovať, či agentúra dočasného zamestnávania poskytuje dočasne pridelenému zamestnancovi porovnateľnú mzdu (čl. I bod 12),
-	so zavedením nového výpovedného dôvodu zo strany agentúry dočasného zamestnávania, ak sa dočasné pridelenie zamestnanca skončí pred uplynutím doby, na ktorú je dohodnuté (čl. I bod 15);

s Asociáciou zamestnávateľských zväzov a združení Slovenskej republiky, ktorá nesúhlasí s tým, aby agentúra dočasného zamestnávania nemala voči dočasne pridelenému zamestnancovi, s ktorým skončí pracovný pomer z dôvodu predčasného skončenia dočasného pridelenia, povinnosť ponúknuť mu inú vhodnú prácu;

s Konfederáciou odborových zväzov Slovenskej republiky, ktorá navrhuje ustanoviť užívateľskému zamestnávateľovi nové informačné povinnosti vo vzťahu k zástupcom zamestnancov týkajúce sa dočasne pridelených zamestnancov.